Številka: 0100-451/2019/2

Datum: 23. 9. 2019

Zadeva: Obračun nadomestila plače pri delovni obveznosti ob sredah in petkih, ko je delovna obveza različna od 8 ur - odgovor

Zveza: vaš dopis št. 100-1/2018-3 z dne 18. 4. 2019

Prejeli smo vaše zaprosilo za pojasnilo, kako pravilno obračunati plače in nadomestila plač za čas bolniške odsotnosti, dopusta, dela prostih dni, ob sredah in petkih, ko je delovna obveznost javnih uslužbencev 10 ur oz. 6 ur in ne 8 ur. Zanima vas, kako pravilno obračunati in izplačati nadomestilo plače za dan (in ne mesec ali teden), ko bi delavec moral opravljati delo 6 ali 10 ur.

Uvodoma pojasnjujemo, da lahko Ministrstvo za javno upravo v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Ob tem poudarjamo, da so navedena pojasnila lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca.

Nadalje pojasnjujemo, da so pravne podlage za obračunavanje plač in nadomestil plače, ki jih je treba upoštevati: [Zakon o sistemu plač v javnem sektorju](http://www.pisrs.si/Pis.web/pregledPredpisa?id=ZAKO3328), [Uredba o enotni metodologiji in obrazcih za obračun in izplačilo plač v javnem sektorju](http://www.pisrs.si/Pis.web/pregledPredpisa?id=URED5027), [Zakon o delovnih razmerjih](http://www.pisrs.si/Pis.web/pregledPredpisa?id=ZAKO5944), [Kolektivna pogodba za negospodarske dejavnosti v Republiki Sloveniji](http://www.pisrs.si/Pis.web/pregledPredpisa?id=KOLP11), za obračun plače, ki jih javnim uslužbencem v breme obveznega zdravstvenega zavarovanja izplačujejo njihovi delodajalci, pa tudi [Zakon o zdravstvenem varstvu in zdravstvenem zavarovanju](http://www.pisrs.si/Pis.web/pregledPredpisa?id=ZAKO213) ter [Pravila obveznega zdravstvenega zavarovanja](http://www.pisrs.si/Pis.web/pregledPredpisa?id=PRAV3562).

Podrobnejša pojasnila je Ministrstvo za javno upravo že podalo v [dokumentu](http://mju.arhiv-spletisc.gov.si/fileadmin/mju.gov.si/pageuploads/JAVNA_UPRAVA/DPJS/Obracun_plac/Nadomestila_place_-_Navodilo_za_cel_P.pdf), št. 100-1238/2014/20 z dne 22. 2. 2016, objavljenem na spletni strani Ministrstva za javno upravo (http://www.mju.gov.si/fileadmin/mju.gov.si/pageuploads/JAVNA\_UPRAVA/DPJS/Obracun\_plac/Nadomestila\_place\_-\_Navodilo\_za\_cel\_P.pdf).

Nadalje pojasnjujemo, da v vašem konkretnem primeru, ko imajo javni uslužbenci v skladu z internimi predpisi določeno delovno obveznost ob sredah 10 ur, ob petkih pa 6 ur, pri čemer znaša tedenska delovna obveznost za polni delovni čas 40 ur, ne gre ne za tipično neenakomerno razporeditev delovnega časa kakor tudi ne za tipično enakomerno razporeditev delovnega časa, zaradi česa je treba pri nadomestilu plače ravnati kot pri nadomestilih plače v primeru neenakomerno razporejenega delovnega časa ter navedenim javnim uslužbencem v skladu z devetim odstavkom 137. člena [Zakona o delovnih razmerjih](http://www.pisrs.si/Pis.web/pregledPredpisa?id=ZAKO5944) izplačati nadomestilo plače za tiste dneve in za toliko ur, kolikor znaša njihova delovna obveznost na dan, ko zaradi opravičenih razlogov ne delajo. Navedeno pomeni, da prejmejo javni uslužbenci nadomestilo plače za sredo, ko znaša njihova delovna obveznost 10 ur, za 10 ur, nadomestilo plače za petek, ko znaša njihova delovna obveznost le 6 ur, pa za 6 ur.

S spoštovanjem,

 Peter Pogačar

 generalni direktor

Poslano:

- naslovniku: po e-pošti